വളരെ പുരാതനമായ ചരിത്ര പാരമ്പര്യമുള്ള പ്രദേശമാണ് തിരൂർക്കാട്, തിരൂർക്കാട് പുരാതന ചരിത്രത്തിലേക്ക് വെളിച്ചം വീശുന്ന ആധികാരിക രേഖകളോ അതിനുള്ള സാധുതകളോ  ലഭ്യമായിട്ടില്ല.   ലഭ്യമായ ആധുനിക ചരിത്രത്തിന്റെ ഏകദേശ തുടക്കം വള്ളുവനാട് നാട്ടുരാജ്യത്തിന്റെയും  അവിടത്തെ രാജാക്കന്മാരായിരുന്ന വള്ളുവക്കോനാതിരിമാരുടെയും കാലഘട്ടം മുതൽക്കാണ്.

പഴയ വള്ളുവനാടിന്റെ നാടുവാഴികളായിരുന്ന വള്ളുവക്കോനാതിരിമാരുടെ കീഴിലായിരുന്നു. വലമ്പൂർ അംശത്തിൽ പെടുന്ന തിരൂർക്കാട്‌ ദേശം, അരിപ്ര കോവിലകം, മങ്കട കോവിലകം, കടന്നമണ്ണ കോവിലകം, ആയിരനാഴി കോവിലകം എന്നീ കൊവിലകങ്ങളിലെ തമ്പുരാക്കൻമാർ ആയിരുന്നു പ്രധാന ഭൂവുടമകളും ഭരണകർത്താക്കളും, വള്ളുവക്കോനാതിരി രാജാക്കന്മാരുടെ പടയാളികൾ മിക്കവാറും നായന്മാരും പണിക്കന്മാരുമായിരുന്നു. മാമാങ്കത്തറയിൽ വെച്ച് കോഴിക്കോട്‌ സമൂതിരിയുമായുള്ള വള്ളുവക്കോനാതിരിമാരുടെ ചാവേർപ്പടയുടെ വീര പോരാട്ടങ്ങൾ പ്രസിദ്ധമാണല്ലോ.  തിരൂർക്കാടിൻറെ പൌരാണികേതിഹാസത്തിൽ ചാവേർപ്പടയിലെ വീരനായ ഒരു പടയാളി പണിക്കരുടെ ധീരസാഹസികത വിളിച്ചോതുന്ന ഒരു ഐതിഹ്യമുണ്ട്. അങ്ങാടിപ്പുറം ക്ഷേത്ര പരിസരത്ത് വെച്ച് ശത്രുക്കളാൽ വലയം ചെയ്യപ്പെട്ട പണിക്കർ അഭ്യാസമുറയിൽ സാഹസികമായി അവരെ നേരിട്ട് രക്ഷ  നേടിയതിനെകുറിച്ചാണ് അക്കഥ.

തിരൂർക്കാടിന്റെ വിരിമാറിലൂടെ പോകുന്ന കോഴിക്കോട്‌-മദ്രാസ് പ്രധാനപാത വെറും വെട്ടുകല്ല് നിരത്തിയുണ്ടാക്കിയ ഒന്നായിരുന്നു. ബസ്സും ലോറിയും ഇല്ലാത്ത അക്കാലത്ത് പ്രധാന വാഹനങ്ങൾ കാളകളും പോത്തുകളും വലിക്കുന്ന കട്ട വണ്ടികളായിരുന്നു.  ധനികരായ പ്രമാണിമാർ മോടിപിടിപ്പിച്ച കാളവണ്ടികളും കുതിരവണ്ടികളും ഉപയോഗിച്ചു. ജന്മിമാർ മനുഷ്യർ ചുമക്കുന്ന പല്ലക്കുകളും മഞ്ചലുകളും യാത്രക്കുപയോഗിച്ചിരുന്നു.

ജനങ്ങളുടെ ആവശ്യങ്ങൾക്കായി - പാവപ്പെട്ട രോഗികളെ ആശുപത്രികളിലേക്കും മറ്റും എത്തിക്കാനായി - ഒരു മഞ്ചൽ ആദ്യമായി തിരൂർക്കാട് പണിയിച്ചത് കൊൽക്കാട്ടിൽ അലവിഹാജിയാണ്. ഇക്കാലത്ത് തൊഴിലന്വേഷിച്ച് ആളുകൾ ഗൾഫ്‌ നാടുകളിൽ ചേക്കേറിയത് പോലെ അക്കാലത്ത് പട്ടിണി മാറ്റാൻ യുവാക്കൾ പണിയന്വേഷിച്ചു പോയിരുന്നത് പ്രധാനമായും കോലാർ ഖനികളിലെക്കും ബോംബെ,ബംഗ്ലൂർ, മൈസൂർ തുടങ്ങിയ നഗരങ്ങളിലെക്കുമായിരുന്നു. പ്രതികൂല സാഹചര്യങ്ങളിൽ അതികഠിനവും സാഹസികവുമായി ഖനികളിലും മറ്റും ജോലി ചെയ്ത് മിച്ചം വെക്കുന്ന തുച്ചമായ പണം അവർ കുടുംബത്തിലേക്ക് അയച്ചു കൊടുക്കും.  ആ കാലത്ത് തിരൂര്കാടിന്റെ ജീവനു തുടിപ്പേകിയ ജീവവായു ആയിരുന്നു അത്.

ഇന്ത്യൻ സ്വാതന്ത്ര സമര ചരിത്രത്തിലെ ഉജ്ജ്വലമായ അധ്യായമായി രേഖപ്പെടുത്തപ്പെട്ട 1921 ലെ മലബാർ കലാപത്തിലെ സുപ്രധാനമായ സംഭവങ്ങളിൽ തിരൂർക്കാട്‌ പ്രദേശവാസികൾ സജീവമായി പങ്കെടുത്തതായി ചരിത്രരേഖ കളിൽ പ്രതിപാദിച്ചിട്ടില്ലെന്കിലും, അന്ന് നടന്ന ചില  സാഹസങ്ങളിൽ  തിരൂർക്കാടുകാരായ ചിലരുടെ പങ്കാളിത്തം  ഉണ്ടാവുകയും അതിന്റെ പേരിൽ ക്രൂരമായ ശിക്ഷണ നടപടികൾക്ക് വിധേയമാവുകയും ചെയ്തിട്ടുണ്ട്.

വൈജ്ഞാനികം:
കലാ-കായികം
ചരിത്രം
സാമ്പത്തികം: